**Mai på Pluto**

Nok en måned er over, og vi er klar for en ny måned med 17. mai, dyr og småkryp. I måneden som gikk har vi vært mye på tur. Vi har fulgt barnas interesser og ønsker, og det har vært et enstemmig «bææææ» og «sauene» når vi spør hvor barna vil gå på tur. Det har med andre ord blitt mange turer til Jernaldergården. Vi har fått sett lam på nært hold, og grisene på den økologiske gården er alltid en hit. Barna storkoser seg der borte med lammene, og all sauebæsjen er ekstra fascinerende. Vi hadde også en koselig forberedelse til påske, og det snakkes fremdeles om påskeegg og påskeharen. Nå går vi i gang med forberedelsene til 17. mai, og Anna Malena og «Tenk at nå er dagen her» er sanger dere etter hvert sikkert kommer til å høre hjemme.. Vi skal også øve på «Alle fugler små de er», «Ja vi elsker» og «Norge i rødt, hvitt og blått». Videre i mai blir det mer dyr og småkryp. Det blir nok flere turer til både Jernaldergården og ellers i området.

Vi håper selvsagt at vi kan få en nydelig måned, men vi vet jo alle hvor i landet vi bor. Det er derfor lurt å ha ull eller fleece liggende i skapet fremdeles, selv om det ser ut som om våren er på vei. Det har vært noen herlige dager etter påske, og barna stråler av glede når de får leke ute i bare jakke og sko! Vi vet aldri når været snur, og plutselig må vi på med regntøy igjen. Samtidig kan det være lurt å ha caps eller solhatt liggende i barnehagen, og en drikkeflaske at barna har lettere tilgang på vann både ute og inne på varme dager. Husk også å ha en solkrem stående i skapet til solen plutselig kommer. Det er til veldig stor hjelp for oss dersom dere smører barna med solkrem før dere leverer dem. Vi smører selvsagt utover dagen. Dere er alle sammen veldig flinke til å merke alt med navn, og dette er til veldig stor hjelp for oss! 😊

Vi er godt i gang med tilvenningen for de eldste barna på Merkur på torsdagene. Dere vil nok motta et velkomstbrev fra Merkur etter hvert, men datoen for oppstart på Merkur blir mandag 12. august. Dette er før nytt barnehageår starter og nye barn begynner på Pluto, så en av oss ansatte fra Pluto vil være med på Merkur både mandagen og tirsdagen. Onsdag 14. august er det planleggingsdag, og så er det «full oppstart» fra torsdag 15. august. Mer informasjon om dette kommer, og bare spør hvis det er noe dere lurer på!

Torsdag 16. mai markerer vi 17. mai i barnehagen. Vi går i tog sammen med andre barnehager fra Tjensvoll før vi ender opp i barnehagen med pølser, is og leker for barna. For de foreldre som har lyst og anledning til å se toget, starter vi på fotballbanen og går en runde forbi Tjensvollsenteret, bort til kirken og opp med blokkene. Husk å ha med flagg denne dagen, og merk flagget med navn!

Torsdag 6. juni blir det grillfest i barnehagen. Dette er en årlig tradisjon vi har i Satelitten barnehage hvor stjerneklubben (førskolebarna) står for underholdning før det blir en liten avslutningsseremoni for dem, og vi koser oss sammen med god mat. Barnehagen står for grillmat med tilbehør, og de foreldre som ønsker kan ta med kake. Festen blir fra ca. 14:00 og utover ettermiddagen. Nærmere info om tidspunkt og påmelding kommer, men hold av datoen allerede nå!

Tusen takk for super innsats på dugnaden fra både store og små. En ekstra takk til dere i FAU som organiserte dugnaden. Nå gleder vi oss til å plante litt ute!

I sommer slår vi oss sammen med avdeling Neptun i store deler av skolens ferie. I de roligste ukene i juli kommer vi også til å slå sammen hele barnehagen. Marianne, Barbro eller Julie vil være på jobb hver dag gjennom hele sommerferien. På grunn av vår avvikling av ferie, er det flere uker der kun en av oss er på jobb. På grunn av vaktsystemet kan det da være vi ikke er der når dere enten leverer eller henter, og barna blir levert eller hentet på Neptun. Vi har hatt et godt samarbeid med den avdelingen gjennom hele året, men kommer til å ha litt ekstra fokus på det fram til sommeren slik at barna blir trygge og dere foreldre kan føle dere ekstra trygge.

Fredag 3. mai kommer fotografen og tar bilder av barna kl. 09:00. Det er **veldig viktig at alle leverer fotograflappen**, uten deres tillatelse kan ikke fotografen fotografere barna. Dersom noen ikke ønsker portrettbilde, håper vi allikevel dere leverer tillatelse om å være med på gruppebildet, slik at vi får alle ni Plutobarna med på bildet.

Kaja blir 3 år 22. mai. Hipp Hurra for henne!

**Vårlig hilsen fra Marianne, Barbro og Julie**

|  |  |  |  |  |
| --- | --- | --- | --- | --- |
| Mandag | Tirsdag | Onsdag | Torsdag | Fredag |
| 29.  Turdag | 30.  Møtedag  Utelek med Neptun | 1.  **1. mai** | 2.  Tilvenning på Merkur/  Utelek | 3.  Fotografen kommer kl 09:00 |
| 8.  Turdag | 7.  Møtedag  Utelek med Neptun | 8.  Grupper/  Utelek | 9.  Tilvenning på Merkur/  Utelek | 10.  Grupper/  Utelek |
| 13.  Turdag | 14.  Møtedag  Utelek med Neptun | 15.  Grupper/  Utelek | 16.  Markering av 17. mai i barnehagen | 17.  **17. mai** |
| 20.  Turdag | 21.  Møtedag  Utelek med Neptun | 22.  Grupper/  Utelek  **Kaia 3 år!** | 23.  Tilvenning på Merkur/  Utelek | 24.  Grupper/  Utelek |
| 27.  Turdag | 28.  Møtedag  Utelek med Neptun | 29.  Grupper/  Utelek | 30.  **Kristi Himmelfarts-dag** | 31.  Grupper/  Utelek |